Broj: 711-I-645-P-26-18/19-08-11

Zagreb, 25. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Lidije Novosel, zamjenice gradonačelnika Grada Bjelovara do 8. lipnja 2017.g.,** pokrenutom Odlukom Povjerenstva broj: 711-I-850-P-26/18-06-11 od 15. lipnja 2018.g., na 36. sjednici, održanoj 25. siječnja 2019.g., donosi sljedeću

**ODLUKU**

1. **Obavljanja funkcije članice, odnosno predsjednice Nadzornog odbora trgovačkog društva Komunalac d.o.o., u razdoblju od dvanaest mjeseci nakon prestanka obnašanja dužnosti zamjenice gradonačelnika Grada Bjelovara, odnosno od 26. lipnja 2017.g. do 8. veljače 2018.g., dužnosnica Lidija Novosel, zamjenica gradonačelnika Grada Bjelovara do 8. lipnja 2017.g., počinila je povredu članka 14. stavka 1., u vezi s člankom 20. stavkom 3. ZSSI-a.**
2. **Za povredu ZSSI-a, opisanu pod točkom I. ove izreke, dužnosnici Lidiji Novosel neće se izreći sankcija s obzirom da je od prestanaka obnašanja dužnosti zamjenice gradonačelnika Grada Bjelovara proteklo više od 12 mjeseci.**

Obrazloženje

Povjerenstvo je na na 14. sjednici, održanoj 15. lipnja 2018.g., pokrenulo postupak za odlučivanje o sukobu interesa protiv dužnosnice Lidije Novosel, zamjenice gradonačelnika Grada Bjelovara do 8. lipnja 2017.g., zbog moguće povrede članka 14. stavka 1. u vezi s člankom 20. stavkom 3. ZSSI-a, koja proizlazi iz obavljanja funkcije članice, odnosno predsjednice Nadzornog odbora trgovačkog društva Komunalac d.o.o., u razdoblju od dvanaest mjeseci nakon dana prestanka obnašanja dužnosti zamjenice gradonačelnika Grada Bjelovara.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je dužnosnica Lidija Novosel dužnost zamjenice gradonačelnika Grada Bjelovara obnašala u mandatu 2013.g.-2017.g., do 8. lipnja 2017.g. Stoga je i Lidija Novosel, povodom obnašanja dužnosti zamjenice gradonačelnika Grada Bjelovara do 8. lipnja 2017.g., obvezna postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Na traženje Povjerenstva, Trgovački sud u Bjelovaru je dopisom od 5. veljače 2018.g. dostavio Odluke trgovačkog društva KOMUNALAC d.o.o., broj: 03-02-10-2017/K od 26. lipnja 2017.g. i 02-01-01-2017/K od 28. lipnja 2017.g. Navedenim odlukama Lidija Novosel je 26. lipnja 2017.g. imenovana za članicu Nadzornog odbora navedenog društva, dok je 28. lipnja 2017.g. izabrana je za predsjednicu Nadzornog odbora. Trgovački sud se u dopisu očitovao kako do dana davanja očitovanja nije zaprimio prijavu za upis promjene predsjednika Nadzornog odbora trgovačkog društva KOMUNALAC d.o.o.

Odluka o pokretanju postupka dostavljena je dužnosnici 19. lipnja 2018.g. te se na istu dužnosnica očitovala pisanim očitovanjem zaprimljenim u Povjeresntvu dana 4, srpnja 2019.g.

U očitovanju dužnosnica navodi kako joj je 8. lipnja 2017.g. prestala obnašati dužnost zamjenice gradonačelnika Grada Bjelovara te kako ju je gradobačelnik Grada Bjelovara imenovao u Nadzorni odbor tegovačkog društva KOMUNALAC d.o.o. i na konstituirajućoj sjednici Nadzorng odbora predložio za predsjednicu Nadzornog odbora. Dužnosnica ističe kako nije bila dovoljno upućena u odredbe ZSSI-a. U trenutku kada je spoznala da je navedeneo imenovanje protivno odredbama ZSSI-a, gradonačelnik Grada Bjelovara ukinuo je njeno imenovanje i članstvo u Nadzornom odboru.

Uvidom u Izvadak iz sudskog registra Trgovačkog suda u Bjelovaru, Povjerenstvo je utvrdilo da je pod matičnim brojem subjekta 010037408 upisano trgovačko društvo KOMUNALAC d.o.o., OIB: 27962400486, sa sjedištem u Bjelovaru. Kao jedini osnivač/član navedenog društva upisan je Grad Bjelovar. Pod podacima o članovima Nadzornog odbora upisana je i Lidija Novosel, predsjednica nadzornog odbora, imenovana Odlukom od 26. lipnja 2017.g., dok je Odluka o opozivu donesena 8. veljače 2018.g. Upis promjene članova Nadzornog odbora u Sudski registar proveden je rješenjem suda Tt-18/843-2 od 16. svibnja 2018.g.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnica Lidija Novosel počinila povredu članka 14. stavka 1. u vezi s člankom 20. stavkom 3. ZSSI-a, koja proizlazi iz obavljanja funkcije članice, odnosno predsjednice Nadzornog odbora trgovačkog društva KOMUNALAC d.o.o Bjelovar u razdoblju od dvanaest mjeseci nakon prestanka obnašanja dužnosti zamjenice gradonačelnika Grada Bjelovara, odnosno od 26. lipnja 2017.g. do 8. veljače 2018.g.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo dužnosnici neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenice gradonačelnika Grada Bjelovara.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Lidija Novosel, elektroničkom dostavom

2. Objava na internetskoj stranici Povjerenstva

3. Pismohrana